**Informatīvais ziņojums „Vidēja termiņa makroekonomiskās attīstības un fiskālās politikas ietvara novērtējums 2012. – 2015. gadam”**

Saskaņā ar Ministru kabineta 2012. gada 9. marta rīkojumu Nr. 120 „Par likumprojekta „Par vidēja termiņa budžeta ietvaru 2013. – 2015. gadam un likumprojekta „Par valsts budžetu 2013. gadam” sagatavošanas grafiku”, šī gada 17. aprīlī Ministru kabinetā tiks skatīti valsts budžeta bāzes izdevumi 2013. – 2015. gadam.

Lai būtu iespējams pieņemt kvalitatīvus lēmumus saistībā ar valsts budžeta izdevumu bāzi un bāzes izdevumos neiekļauto ministriju iesniegto papildu pieprasījumiem, Ministru kabinetā vienlaicīgi ir nepieciešams izskatīt jautājumu par vispārējās valdības budžeta bilances mērķiem un novērtējumu 2012.-2015. gadam.

Vispārējās valdības budžeta bilances novērtējums ir sagatavots Latvijas Konverģences programmas 2012.- 2015. gadam (turpmāk – KP) izstrādes procesa ietvaros. KP ir vidēja termiņa politikas plānošanas dokuments, kas raksturo Latvijas fiskālo politiku un tiek sagatavota vadoties pēc Stabilitātes un izaugsmes pakta ieviešanas nosacījumiem. Tālāk Eiropas Semestra ietvaros Eiropas komisija (turpmāk – EK) izskatīs sagatavotās KP un ES Padome katrai dalībvalstij sagatavos rekomendācijas par sagatavoto KP, kas būs saistošas 2013. gada valsts budžeta sagatavošanai. KP ir jāiesniedz EK līdz š.g. aprīļa beigām.

Vidēja termiņa makroekonomiskās attīstības scenārijs 2012.-2015.gadam veidots uz konservatīviem pieņēmumiem par ārējās vides attīstību. Pamatojoties uz makroekonomiskās attīstības scenāriju un nepieciešamību turpināt budžeta bilances stabilizāciju turpmākajos gados, ir noteikti budžeta deficīta mērķi 2012. un turpmākajiem trīs gadiem. Nosakot vispārējās valdības budžeta bilances mērķus, ir ņemts vērā Eiropas Parlamenta un Padomes 2011. gada 16. novembra Regulas Nr. 1175/2011, ar ko groza Padomes Regulu Nr. 1466/97 par budžeta stāvokļa uzraudzības un ekonomikas politikas uzraudzības un koordinācijas stiprināšanu Nr. 1175 9. panta pirmās daļas nosacījums, ka dalībvalstīm līdz vidēja termiņa budžeta mērķa sasniegšanai ikgadēji jāuzlabo strukturālā bilance ar ātrumu 0,5% no IKP gadā. Šī regula attiecas arī uz ne eirozonas valstīm un Latvijai tā ir saistoša.

Līdz ar to vispārējās valdības budžeta deficīta apmērs 2012. gadā ir noteikts 2,1 % apmērā no IKP, 2013. gadā - 1,4% apmērā no IKP, 2014. gadā - 0,8 % apmērā no IKP, 2015. gadā - 0,3 % apmērā no IKP.

Latvijai ir būtiski turpināt ieviest pasākumus pretcikliskas fiskālās politikas realizācijai un turpināt ievērot konsekventu fiskālo politiku attiecībā uz virzīšanos uz ekonomiskajā ciklā sabalansētu budžetu. Tādējādi pieaugs uzticība, ka Latvija spēj nodrošināt fiskālo disciplīnu un tiks dots skaidrs signāls par ilgtspējīgas fiskālās politikas veidošanu, kas ir svarīgi, jo Latvijas mērķis ir ieviest eiro sākot ar 2014.gadu un līdz ar to 2013.gada sākumā vērtēs Latvijas atbilstību vienotās valūtas ieviešanas nosacījumiem jeb tā dēvētajiem Māstrihtas kritērijiem.

Finanšu ministrs A.Vilks

12.04.2012. 9:57

411

I.Jermacāne

67095429; Fakss 67095541

Ilga.Jermacane@fm.gov.lv